Talous- ja sosiaalikomitean lausunto aiheesta "Ehdotus: Neuvoston asetus teknisistä lisätoimenpiteistä turskakannan elvyttämiseksi Irlanninmerellä (ICES-alue VIIa) annetun asetuksen (EY) N:o 2549/2000 muuttamisesta"



Virallinen lehti nro C 221 , 07/08/2001 s. 0090 - 0090



Talous- ja sosiaalikomitean lausunto aiheesta "Ehdotus: Neuvoston asetus teknisistä lisätoimenpiteistä turskakannan elvyttämiseksi Irlanninmerellä (ICES-alue VIIa) annetun asetuksen (EY) N:o 2549/2000 muuttamisesta" (2001/C 221/14) Euroopan unionin neuvosto päätti 5. huhtikuuta 2001 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 11. toukokuuta 2001. Esittelijä oli Cornelius Scully. Talous- ja sosiaalikomitea hyväksyi 30.-31. toukokuuta 2001 pitämässään 382. täysistunnossa (toukokuun 30. päivän kokouksessa) seuraavan lausunnon äänin 122 puolesta 1:n pidättyessä äänestämästä. 1. Taustatietoja ja ehdotuksen kattavuus 1.1. Vuonna 1999 annetut tieteelliset lausunnot Irlanninmeren (ICES-alue VIIa) turskakannoista osoittavat, että tilanne on erittäin vakava, ja jos sen annetaan jatkua, se on vaarassa romahduttaa kannan. 1.2. Komissio kutsui alkuvuodesta 2000 koolle hätäkokouksia, joissa komissio, jäsenvaltioiden toimivaltaiset hallintotahot ja kyseinen kalastussektori tarkastelivat, millaisia tehokkaita kiireellisiä toimenpiteitä voitaisiin ottaa käyttöön turskakannan ehtymisen pysähdyttämiseksi ja kannan elvyttämiseksi. 1.3. Ensimmäiset toimenpiteet otettiin käyttöön määräajaksi keväällä 2000. Niiden lähtökohtana oli pääsyn kieltäminen tai rajoitettu pääsy Irlanninmeren pohjoisosan pyyntialueille. Lisäksi otettiin käyttöön joukko verkkojen rakennetta koskevia teknisiä toimenpiteitä sekä järjestelmä, jonka puitteissa aluksille lähetetään tarkkailijoita. Näitä toimenpiteitä sovelletaan mukautettuina edelleen vuonna 2001. 1.4. Nyt annettavalla asetuksella on tarkoitus muuttaa asetusta verkoissa käytettävien lankojen paksuuden osalta. Sen sijaan että sallittaisiin pelkästään nykyiset, enintään 6 mm:n paksuisesta yksinkertaisesta langasta valmistetut verkot, nyt ehdotetaan, että sallittaisiin vaihtoehtoisesti kaksinkertaisesta, säikeiltään 4 mm:n paksuisesta langasta valmistetut verkot. 2. Huomioita 2.1. Ei ole selvää, miten toimenpiteellä edistetään turskakannan elvyttämistä. Verkonsilmien lankakoko on tärkeä karkaamistekijä, ja ehdotetut koot vaikuttavat mitä todennäköisimmin tässä mielessä kielteisesti. Kaikki tällaiset toimenpiteet olisi ensin testattava käytännössä ja vakiinnutettava ne tarvittaessa kunhan niitä on arvioitu asianmukaisesti. 2.2. Yleisesti ottaen Irlanninmeren turskan ongelmaa tuskin pystytään ratkaisemaan teknisiin toimenpiteisiin tehtävien mukautusten avulla. Ei myöskään ole selvää, soveltuvatko elvyttämisohjelmaan sisältyvät muut toimenpiteet ratkaisuksi perusongelmana olevaan kannan ehtymiseen. 2.2.1. Tosiasia on, että tällä kalastusalueella kaloja pyydetään liikaa suhteessa niiden lisääntymiskykyyn. Pääasiallisia tekijöitä ovat kyseistä lajia pyydystävät lukuisat suhteellisen tehokkaat alukset sekä semipelagiset menetelmät, joilla - vaikka ne ovatkin laillisia - turskaa pyydetään runsaasti kaikkein haavoittavimpana ajankohtana (toisin sanoen kutuaikaan). Koska turska parveilee vesialueella kutuaikaan, sitä on helppo pyydystää kyseisellä kalastusmenetelmällä. Semipelagisen menetelmän käyttöönoton jälkeen kannat ovat itse asiassa jatkuvasti huvenneet päätyäkseen nykyiselle tasolle. 2.3. Komitean mielestä semipelaginen kalastus edellyttää ohjaavia lisätoimenpiteitä, jotta kalakannalla on kohtuullinen mahdollisuus elpyä ja jotta kyseisen toimialan taloudellista ja sosiaalista merkitystä suojellaan läheisiä rannikkoalueita ajatellen. 2.3.1. Edellä mainittuja seikkoja tarkastellaan lähemmin komitean ottaessa kantaa YKP:stä laadittavaan vihreään kirjaan. 2.4. Komitea kannattaa komission tekemää ehdotusta viitaten samalla edellä esittämiinsä huomioihin. Bryssel 30. toukokuuta 2001. Talous- ja sosiaalikomitean puheenjohtaja Göke Frerichs